ร้าน Kyushu Jangara Ramen อยู่บนชั้น 2 ของ J Avenue ทองหล่อค่ะ ครั้งนี้เรามาโดยรถยนต์ส่วนตัว ตอนแรกเห็นหน้าVilla มีรถออกพอดีเลยเข้าไปจอด แต่พอได้รับบัตรจอดรถก็มาดูราคาแล้วก็ไม่เอาแล้วดีกว่า คือ 30นาทีแรกไม่คิดค่าบริการ ถ้ามีตราประทับชม.แรก30บาท ชั่วโมงต่อไป50บาท เราจะทานให้ทันภายในชั่วโมงเดียวก็ไม่ไหวแน่ เลยย้ายรถมาจอดบนอาคารค่ะ ถ้ามีตราประทับ 2ชม.แรก 20 บาท มาจอดบนอาคารดีกว่าค่ะ เราไปช่วงหนึ่งทุ่มของวันเสาร์ ที่จอดรถก็พอมีอยู่

ครั้งนี้เราตั้งใจมาใช้ Gift Voucher ที่ทาง Wongnai ส่งมาให้ค่ะ รวมกัน 2 คน ราคา 600 บาท ก่อนใช้ voucher โชว์และแจ้งพนักงานเรียบร้อย พนักงานบอกให้ยื่นอีกครั้งตอนคิดเงิน (ซึ่งทุกอย่างดูเหมือนจะราบรื่น แต่รอติดตามชมต่อไปค่ะ )

เมนูที่เราสั่ง คือ

- Kyushu Jangara Ramen ชามใหญ่ (180 บาท)
เมนูนี้เป็นเมนู recommend เลย เราก็ขอลองดูสักหน่อยค่ะ น้ำซุปจะออกจืดๆ แต่เราซึ่งชอบทานรสจืดๆอยู่แล้วก็ว่าอร่อยดีค่ะ ไม่ต้องปรุงเพิ่ม คืออร่อยลงตัวอยู่แล้ว เส้นนุ่มดี แต่หมูให้น้อยมากอ่ะ ขนาดชามใหญ่ยังมีหมูแค่ 2 ชิ้นเอง

- Jangara Black Ramen  ชามใหญ่ (200 บาท)
น้ำซุปจะออกสีดำๆนิดหน่อย ชามนี้เราแอบชิมๆ น้ำซุปเข้มข้นกลมกล่อมกว่าค่ะ อร่อยกว่า มีรสชาติมากกว่า

- ไก่คาราเกะ (110 บาท)
สั่งมาเป็นของทานเล่นๆ ไก่ทอดกรอบดีค่ะ มี 3 ชิ้น ซอสที่ทานคู่กันก็รสชาติแปลกดี ถ้าไม่พอขอพนักงานเพิ่มได้ค่ะ

เนื่องจากเครื่องในราเมนน้อยมาก เราก็เลยสั่งเครื่องเพิ่ม คือ หมูชาชู (65 บาท) มี 4 ชิ้น ชิ้นบางๆ มันค่อนข้างเยอะ ขนาดของหมูก็ไม่เท่ากันด้วยค่ะ บางชิ้นหนา บางชิ้นก็บางเชียว และ ไข่ออนเซ็น (30 บาท) ซึ่งเหมือนไข่ต้มมากกว่า ไม่ค่อยออนเซ็นเท่าไร

- เครื่องดื่ม คือ น้ำเปล่า (20 บาท) และ ชาเขียว Refill (40 บาท) ชาเขียวค่อนข้างเจือจางค่ะ

ช่วงที่เราไปไม่มีลูกค้าเลย อาหารก็เสิร์ฟไวดีค่ะ พนักงานบริการดีนะคะ แต่พอเสิร์ฟเสร็จจะเรียกหายากมากเลย บางคนอยู่ในครัวทำความสะอาด บางคนอยู่แต่มุมตรงแคชเชียร์ คือจะเติมชาเขียว เราจะตะโกนก็ไม่กล้า ต้องรอพนักงานโผล่มาถึงค่อยบอก

ทานเสร็จจะคิดเงินค่ะ ปัญหามันอยู่ตรงนี้ คือ พนักงานบอกว่าใช้ voucher ได้ใบเดียว เราก็แบบ อ่าว! นี่เราแจ้งก่อนล่วงหน้านะคะ ใน voucher ก็ไม่ได้มีบอกด้วยว่า 1ใบ/โต๊ะ เราถามว่าแยกบิลได้มั๊ย?ก็บอกไม่ได้ พนักงานเหมือนจะยังเด็กๆอยู่ก็ไม่รู้จะทำยังไง เราเลยติดต่อไปทาง Call Support ของ Wongnai ค่ะ เสร็จแล้วก็ให้ทางร้านคุยกันเอง ก็แยกบิลมาให้ค่ะเป็น 4 ใบ เสียส่วนต่างเพิมจากปกติ 10 บาท ก็อยากจะขอบคุณทาง Wongnai และทางร้านที่ช่วยแก้ปัญหาให้ User นะคะ เพราะว่านี่ตั้งใจมาทานเลย ไม่ได้มาแถวนี้บ่อยๆด้วย คูปองตอนได้มาก็ใกล้จะหมดอายุอีก ถ้าใช้ได้ใบเดียวคงเซ็งมากๆค่ะบอกเลย